മാവേലി വരുന്നേ പി.വി അന്വറിന്റെ മടങ്ങിവരവില് പരിഹാസം: കുറിക്കു കൊള്ളുന്ന മറുപടിയുമായി എം.എല്.എ വിദേശത്ത് ബിസിനസ് ആവശ്യത്തിന് പോയി മടങ്ങിയെത്തുന്ന വി.പി അന്വര് എം.എല്.എയുടെ ഫെയ്സ്ബുക്ക് കുറിപ്പിനെതിരെ ട്രോളുകളും നിറയുന്നു. ഐ ആം ബാക്ക് എന്ന തലക്കെട്ടോടെയാണ് അന്വര് ചെങ്കൊടി പശ്ചാത്തലത്തില് വരുന്ന ഇന്നോവയുടെ ചിത്രമാണ് അന്വര് ഫെയ്സ്ബുക്കില് പങ്കുവെച്ചത്. ഇതോടെ പരിഹാസ കമന്റുമായി നിരവധി പേര് രംഗത്തെത്തി. എന്നാല് ഇവര്ക്കെല്ലാം കുറിക്കു കൊള്ളുന്ന മറുപടിയും എം.എല്.എ നല്കുന്നുണ്ട്. മാവേലി നേരത്തെ ആണല്ലോ, ഓണം ആകുന്നതെയുള്ളൂ എന്നാണ് പരിഹാസം. മാവേലി എന്ന് വന്നാലും ആ ഒരൊറ്റ ദിവസം മാത്രം മതി കുഞ്ഞേ മാവേലിക്ക് എന്നാണ് കമന്റിന് എം.എല്.എ മറുപടി നല്കിയത്. കാശു കൊടുത്താല് ബംഗാളികളെ കിട്ടുമെന്ന് ചിത്രത്തോട് പ്രതികരിച്ച ആള്ക്ക് ബംഗാളികള്ക്കുള്ള വില പോലും നിനക്കൊന്നും രണ്ട് ടേമായി നിലമ്ബൂരുകാര് തന്നിട്ടില്ലല്ലോ. ആദ്യം ആ വില ഉയര്ത്താന് നോക്ക് എന്നാണ് എംഎല്എയുടെ പരിഹാസം. അതേസമയം നിയമസഭയില് പങ്കെടുക്കുന്നില്ലെന്ന പരാതി ഉയരുന്നതിനിടെയാണ് ഏറെ നാളുകള്ക്ക് ശേഷം പി.വി അന്വര് നാട്ടിലെത്തുന്നത്. ഇന്ന് രാത്രിയോടെ കേരളത്തിലെത്തുമെന്നാണ് അന്വറിനോട് അടുത്ത വൃത്തങ്ങള് നല്കുന്ന സൂചന. ബിസിനസ് ആവശ്യത്തിന് തുടരെ നാട്ടില് നിന്നും പോവുന്ന പിവി അന്വര് നിയമസഭയിലെത്താത്തത് കഴിഞ്ഞ ദിവസങ്ങളില് ചര്ച്ചയായിരുന്നു. എംഎല്എക്കെതിരെ നടപടി എടുക്കണമെന്ന് പ്രതിപക്ഷം ആവശ്യപ്പെടുകയുമുണ്ടായി. കഴിയില്ലെങ്കില് പണി മതിയാക്കി പോകാന് പ്രതിപക്ഷ നേതാവ് വി.ഡി സതീശന് പറഞ്ഞിരുന്നു. പതിനഞ്ചാം കേരള നിയമസഭ 29 ദിവസങ്ങള് ചേര്ന്നപ്പോള് പി.വി അന്വര് എം.എല്.എ അഞ്ച് ദിവസം മാത്രമാണ് ഹാജരായതെന്ന് നിയമസഭാ സെക്രട്ടേറിയറ്റ് നല്കിയ വിവരാവകാശ രേഖയിലൂടെ പുറത്തു വന്നിരുന്നു. ഒന്നാം സമ്മേളനം 12 ദിവസവും രണ്ടാം സമ്മേളനം 17 ദിവസവും ഉള്പ്പെടെ 29 ദിവസമാണ് ചേര്ന്നതെന്നും ഇതില് ആദ്യ സമ്മേളനത്തിന്റെ അഞ്ച് ദിവസം മാത്രമാണ് എം.എല്.എ സഭയില് ഹാജരായതെന്നും വിവരാവകാശ രേഖയില് പറയുന്നു. പതിനഞ്ചാം നിയമസഭയുടെ കാലയളവില് പി.വി അന്വര് എം.എല്.എ സഭയില് ഹാജരാകാതിരിക്കുവാന് അവധി അപേക്ഷകള് നല്കിയിട്ടില്ലെന്നും സെക്രട്ടേറിയറ്റ് വ്യക്തമാക്കുന്നു. പി.വി അന്വറിന്റെ അവധിയുമായി ബന്ധപ്പെട്ട് കെ.പി.സി.സി സെക്രട്ടറി അഡ്വ. സി.ആര്. പ്രാണകുമാര് നല്കിയ വിവരവകാശ ചോദ്യത്തിലാണ് നിയമസഭ സെക്രട്ടേറിയറ്റ് മറുപടി നല്കിയത്.